Diari Oficial de la Generalitat Valenciana


Sumari del DOGV 8470, del 23-01-2019 (2019/531)

RESOLUCIÓ 18 de gener 2019, de la Direcció General de Funció Pública, per la qual es convoquen accions formatives del Pla de formació del personal al servei de la Generalitat, per a l'any 2019 (primera convocatòria)
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8470

Data del DOGV
:   23-01-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/531


Data del document
:   18-01-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ 18 de gener 2019, de la Direcció General de Funció Pública, per la qual es convoquen accions formatives del Pla de formació del personal al servei de la Generalitat, per a l'any 2019 (primera convocatòria) [2019/531]  
De conformitat amb el que es disposa en l'article 95 de la Llei 10/2010, de 9 de juliol, d'ordenació i gestió de la funció pública valenciana i en el 11.2.3 del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, l'Institut Valencià d'Administració Pública (d'ara en avant, IVAP) té, entre les seues funcions, planificar i gestionar l'acció formativa i de perfeccionament del personal al servei de la Generalitat i els organismes autònoms. Aquesta tasca implica desenvolupar les capacitats del personal empleat públic per a afrontar els reptes de servir i crear valor públic al si d'una societat valenciana plural, diversa, inclusiva, oberta, interdependent i participativa.  
Per a aconseguir aquest objectiu, l'IVAP posa a la disposició de personal empleat públic la formació que millore les seues competències professionals, necessàries per a afrontar les tasques que el servei públic requereix en l'actualitat, i s'avança així a les noves necessitats i drets que es van configurant.  
La formació dels empleats i empleades és una exigència prioritària de tota administració pública moderna. En el cas de l'administració al servei de la Generalitat, es pretén que el procés formatiu es desenvolupe de manera permanent al llarg de tota la vida laboral. Perquè la formació no pot ser només fruit d'accions concretes i limitades en el temps, sinó que s'ha de configurar com un procés continu. Tot això des de la plena convicció que el personal al qual van dirigides valora com correspon l'àmbit públic del seu treball així com la millora de la qualificació professional.  
Les accions formatives que integren aquesta primera convocatòria del Pla de formació per a 2019 de l'IVAP s'han definit a partir d'una anàlisi prèvia de detecció de necessitats en l'organització. En aquest procés han participat les diferents conselleries i departaments de l'Administració de la Generalitat.  
Amb aquesta primera publicació es posa en marxa l'acció formativa de l'IVAP d'aquest exercici, que es finançarà amb pressupost de la Generalitat. Per mitjà d'aquesta actuació es pretenen cobrir les necessitats de formació del personal ocupat públic de manera que arribe al màxim nombre de persones per a contribuir, així, a la millora dels serveis públics i l'atenció a la ciutadania.  
Per això, en virtut de les competències atribuïdes a la Direcció General de Funció Pública en matèria de formació, en l'article 11 del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
  
Primer. Objecte  
Per mitjà d'aquesta resolució es convoquen accions formatives incloses en el Pla de formació del personal al servei de la Generalitat, per a l'any 2019, classificades segons la modalitat i les àrees descrites en l'annex.  
La informació publicada està ampliada en la fitxa descriptiva de cada activitat formativa disponible en la pàgina web de l'IVAP http://www.ivap.gva.es, en l'apartat «Pla de formació 2019». S'hi detallen els continguts així com una altra informació d'interés relativa al desenvolupament de cada activitat.  
  
Segon. Persones destinatàries  
Pot participar en les activitats formatives indicades en l'annex d'aquesta resolució el personal al servei de l'Administració de la Generalitat gestionat per la Direcció General de Funció Pública, independentment de la relació jurídica, que reunisca els requisits específics establits, si escau, per a cada activitat.  
  
Tercer. Classificació de les accions formatives  
Les accions formatives convocades s'agrupen en les àrees següents:  
  
1. Àrea de formació bàsica, que té per objectiu proporcionar formació sobre matèries que són indispensables conéixer per al compliment adequat de la funció del personal empleat públic. Aquests cursos es porten a terme des de la modalitat d'autoformació en línia, i això en facilita la realització, i s'exclouen del nombre màxim de cursos que es pot sol·licitar, de conformitat amb el que s'estableix l'apartat 4.2 d'aquesta resolució.  
2. Un segon àmbit formatiu l'integra l'àrea de formació general. L'objectiu és contribuir a la millora dels coneixements, habilitats i aptituds del personal empleat públic per a exercir les seues funcions d'una manera més eficaç. Comprén un conjunt d'accions formatives de caràcter transversal, agrupat per matèries, i estan dirigides a tot el personal empleat públic inclòs com a destinatari del pla, amb independència de la Conselleria o l'organisme al qual es troben adscrits.  
  
3. El tercer àmbit el configura l'àrea de formació específica. L'objectiu és contribuir a perfeccionar l'acció de govern que porten a terme els diferents organismes. Recull accions formatives oferides a petició de les diferents conselleries i organismes autònoms i estan dirigides, preferentment, al personal adscrit als seus departaments.  
4. Finalment, un quart àmbit el conformen altres accions formatives no configurades com a cursos, sinó com a jornades o seminaris, dedicades a temes que són d'interés per a l'organització per la seua rellevància o novetat i que permeten, al seu torn, la trobada i l'intercanvi d'experiències professionals del personal de l'Administració de la Generalitat.  
  
  
Quart. Sol·licituds. Presentació i termini  
4.1. Les sol·licituds, les han de presentar les persones interessades, a través de la pàgina web de l'IVAP, en l'adreça electrònica que s'indica a continuació:  
http://www.ivap.gva.es/va/solicitud-de-cursos  
http://www.ivap.gva.es/solicitud-de-cursos  
4.2. Cada empleada o empleat públic pot sol·licitar un màxim de cinc propostes d'accions formatives de l'annex. S'exclouen en aquest còmput:  
a) Les jornades i seminaris  
b) Els cursos autoformatius  
c) Amb la finalitat de complir la mesura 5.5 del II Pla d'igualtat de dones i homes de l'Administració de la Generalitat, els cursos següents:  
  
- 1533. Prevenció de la violència de gènere amb població jove i adolescent.  
- 1535. Prevenció de la violència de gènere per mitjà de les xarxes socials.  
- 1896. Igualtat i comunicació.  
4.3. El termini de presentació de sol·licituds serà de 15 dies naturals, a comptar des de l'endemà de la publicació d'aquesta resolució en el DOGV, excepte els cursos autoformatius. El termini per a sol·licitar els cursos que siguen autoformatius està permanentment obert.  
4.4. En cas que hi haja vacants en algun dels cursos s'anunciaran en la pàgina web de l'IVAP http://www.ivap.gva.es perquè les puguen sol·licitar persones interessades que complisquen els requisits, sense subjecció al límit de cursos imposat en l'apartat 4.2.  
  
En qualsevol cas, serà necessària la comunicació de l'admissió al curs per part de l'IVAP per a poder fer-lo.  
  
Cinqué. Criteris de selecció  
5.1. La selecció de les persones sol·licitants s'ha d'ajustar als criteris següents per ordre de prioritat:  
a) Per als cursos que tinguen requisits específics es comprovarà que, efectivament, les persones interessades els reuneixen.  
b) L'IVAP atorgarà preferència a les peticions de les persones sol·licitants que no hagen fet cursos de formació durant els tres anys anteriors.  
c) Tindran preferència durant un any les persones que s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat, de conformitat amb la Llei orgànica 3/2007, de 22 de març, per a la igualtat efectiva de dones i homes.  
d) S'ha d'equilibrar percentualment en la plantilla real la participació d'homes i dones en l'assistència als cursos de formació, de conformitat amb el que es disposa en l'article 44 de la Llei de la Generalitat Valenciana 9/2003, de 2 d'abril, per a la igualtat de dones i homes.  
  
e) En cas d'empat entre sol·licitants, en aplicació dels criteris anteriors, cal ajustar-se a l'ordre rigorós d'entrada de les sol·licituds (dia/hora).  
5.2. En la selecció cal tindre en compte, d'una banda, la reserva del 3 % de places per a persones amb discapacitat establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat i, d'altra banda, la reserva del 40 % de les places prevista en l'article 60 de la Llei orgànica 3/2007, de 22 de març, per a la igualtat efectiva de dones i homes, entre empleades públiques que reunisquen els requisits.  
5.3. En les accions formatives que siga rellevant l'adequació de les funcions exercides per les persones participants al contingut, es prioritzaran les propostes d'assistència que facen les conselleries i organismes per a la millora de les competències dels seus efectius per a l'exercici del lloc de treball.  
  
Sisé. Admissió als cursos  
6.1. A les persones participants seleccionades, es comunicarà que han sigut admeses per mitjà de correu electrònic.  
L'assistència als cursos no donarà lloc a indemnització ni cap gratificació.  
6.2. La renúncia o la conformitat a participar l'han d'efectuar les persones seleccionades per mitjà d'un correu electrònic, en un termini màxim de tres dies naturals, a comptar des de la comunicació.  
Les persones seleccionades amb discapacitat que requerisquen mesures d'adaptació han d'indicar en aquest correu el tipus d'adaptació que sol·liciten d'acord amb la classificació següent:  
a) Eliminació de barreres arquitectòniques i taula adaptada a la cadira de rodes.  
b) Necessitat d'intèrpret a causa de sordesa.  
c) Sistema Braille d'escriptura, per invident.  
d) D'altres, amb especificació de quines.  
  
Seté. Permisos  
El temps d'assistència presencial del personal als cursos per als quals se seleccionen es considerarà temps de treball amb caràcter general quan aquestes accions siguen coincidents amb l'horari de treball de l'alumne o alumna. L'assistència està supeditada a la cobertura adequada de les necessitats del servei quan s'impartisquen, en tot o en part, en horari de treball, i no serà objecte de recuperació. Les persones responsables dels corresponents centres directius han de facilitar l'assistència.  
  
La denegació del permís per part de la persona superior jeràrquica s'ha de motivar i notificar per escrit.  
  
Huité. Expedició de certificats  
8.1. A les persones assistents, l'IVAP els expedirà el certificat d'assistència amb aprofitament, sempre que s'acredite l'assistència a un 85 %, com a mínim, de la durada total del curs, així com, si escau, s'hagen fet les tasques obligatòries fixades en el programa o encomanades pel docent. En el cas dels cursos en línia s'han de complir els requisits establits en cada un.  
L'assistència inferior al percentatge indicat impossibilita l'expedició de qualsevol certificat.  
8.2. Els certificats d'assistència s'emetran en suport electrònic. Per a garantir-ne l'autenticitat i la integritat, els certificats d'assistència se signaran electrònicament i s'hi aplicarà un segell de temps electrònic. Estaran a la disposició de l'alumnat dels cursos en la pàgina web de l'IVAP, en la qual es requerirà que la persona interessada s'identifique amb un certificat digital d'identitat per a poder descarregar-los.  
  
8.3. Els certificats digitals admesos per l'IVAP per a la identificació de l'alumnat són els emesos per l'autoritat de certificació de la Comunitat Valenciana ?ACCV- per a persones físiques o per a empleats i empleades públics, a més del DNI electrònic.  
Per a l'obtenció dels certificats digitals d'identitat, l'alumnat es pot dirigir a qualsevol dels punts de registre d'usuari de l'ACCV, que es poden consultar en http://www.accv.es.  
  
Nové. Facultats de l'organisme convocant  
9.1. L'organisme convocant està facultat per a incorporar noves accions formatives, així com cancel·lar o canviar la realització d'accions formatives incloses en el pla de formació, quan així ho exigisquen les disponibilitats pressupostàries o per circumstàncies que afecten l'organització o la impartició d'aquestes.  
9.2. Amb independència de la programació de les accions formatives del pla, podran organitzar-se altres cursos, tallers, màsters, conferències, seminaris o monogràfics, sols o en col·laboració amb institucions, que seran objecte de convocatòria en la pàgina web de l'IVAP.  
9.3. La Direcció General de Funció Pública, a través de l'IVAP, resoldrà les incidències que es puguen produir en el desenvolupament i la gestió de les activitats formatives del pla.  
  
València, 18 de gener de 2019.- La directora general de Funció Pública: Eva María Coscollá Grau.